  Анжелика Тихонова корреспондент 23-24 тулыспалэ Ижкарын Удмуртиысь лулчеберетъя йӧскалык огазеяськонъёслэн футзалъя 11-тӥез чемпионатазы ортчиз. Ӵошатсконъёсы 14 команда пыриськиз, ивортэ элькунысь Калыкъёслэн эшъяськон юртсылэн пресс-службаез. Мини-футболъя вожвылъяськонъёс «Металлург» культура дворецлэн спортъя огъетаз радъяськизы. Паркет вылэ удмурт егитъёслэн «Шунды» огазеяськонысьтызы, еврей лулчеберетъя бӧляк центрысьтызы, таджикъёслэн «Ориён-тадж» мер центрысьтызы, егит бигеръёслэн «Иман» союзысьтызы но мукет выжы калыкъёслэн огазеяськонъёссылэн ыстэм муртъёссы потӥзы. Озьы ик кунгож сьӧрысь студентъёс кужымзэс мертазы – Иракысь егитъёслэн кык командазы Удмурт кун университетлэсь данзэ утиз.  Ӵошатскисьёсты Удмуртиысь йӧскалык политикая министрлэн воштӥсез Людмила Соковикова пумитаз. Та ӵошатсконъёс – аспӧртэмлыко. Аспӧртэмлыко, малы ке шуоно та залын вожвылъяськон гинэ ӧй вал, татын эшъяськон вордӥськиз. Тӥ вераськиды одӥг, ваньдылы валамон, спорт кылын. Туннэ та залысь кошкыкуды тӥ сьӧрады нуоды йӧскалыккуспо эшъяськонлэсь люкетсэ но мукет лулчеберетъёс сярысь тодон-валанъёс Людмила Соковикова, Удмуртиысь йӧскалык политикая министрлэн воштӥсезӞырдыт ӵошастконын нырысетӥ интые потӥз азербайджанъёслэн «Хазар» командазы. Кыкетӥ луиз белорус лулчеберетъя «Батьковщина» дэменлыклэн командаез. Куинетӥ – армянъёслэн «Урарту» мер огазеяськонысьтызы спортсменъёс. Тодэ вайытом, туэ нырысьсэ командае кык «легионеръёсты» - ас калык огазеяськонады пырисьтэм спортсменъёсты – кутыны луонлык сётэмын вал. Чемпионат Удмуртиысь армянъёслэн «Урарту» огазеяськонзы ӵектэмъя ортчытӥське. Радъяны юртто элькунысь Йӧскалык политикая министерство но Калыкъёслэн эшъяськон юртсы. Тегъёс: Спорт Ижкар Удмуртия йӧскалыкполитикаяминистерство йӧслыкъёс  